**Εποχή του Κανόνα (5ος -11ος αιώνας)**

Τον **5ο**μ.Χ. αιώνα εμφανίζονται τα «**Τροπάρια**». Ήταν ύμνοι των οποίων οι στίχοι ήταν προσαρμοσμένοι σε ένα γνωστό τραγούδι – πρότυπο.

Τον **5ο – 6ο αι. μ.Χ**. εμφανίζεται και το πρώτο μεγαλύτερο σε έκταση ποίημα, το **Κοντάκιον**.

Κάθε Κοντάκιο το αποτελούσαν:

* Ο **Πρόλογος** ή **Κουκούλιον**
* Οι **Οίκοι**: **24** συνήθως πολύστιχες στροφές, με αλφαβητική ακροστιχίδα. Ο πρώτος από τους Οίκους ήταν το πρότυπο των υπολοίπων. Το μόνο ολοκληρωμένο κοντάκιο είναι ο **«Ακάθιστος Ύμνος»** . Ο πρώτος ποιητής κοντακίων υπήρξε ο **Ρωμανός ο Μελωδός**. Συνέθεσε, επίσης, **Στιχηρά προσόμοια**, που ήταν μία άλλη κατηγορία τροπαρίων.

Τα κοντάκια τον 7ο αιώνα αντικαταστάθηκαν από τον **Κανόνα**. Ο κανόνας χωρίζεται σε **εννέα** **ωδές**. Κάθε ωδή αποτελείται από μία σειρά ύμνων με ομοιόμορφο ποιητικό μέτρο και μελωδία. Το πρώτο **αυτόμελο** κάθε ωδής λέγεται «**Ειρμός**» και τα υπόλοιπα προσόμοια «**Τροπάρια»**, γιατί τρέπονται, πηγαίνουν, δηλαδή πάνω στη μελωδία του Ειρμού.

Ποιητές κανόνων ήταν ο **Ανδρέας Επίσκοπος Κρήτης**, ο **Ιωάννης ο Δαμασκηνός** κ.ά.

Την ίδια περίοδο γράφτηκαν και **Στιχηρά ιδιόμελα**, με «ίδιον» μέλος, χωρίς *προσόμοια* και πιο εκτεταμένα από τα ως τότε τροπάρια.

Ως τον 8ο αιώνα οι συνθέτες εκκλησιαστικών μελών ονομάζονταν **ποιητές** και **μελωδοί**, γιατί οι ίδιοι ήταν δημιουργοί και του ποιητικού κειμένου και της μελωδίας. Ωστόσο, από τον 8ο αιώνα και εξής ο ποιητής, που ονομάζεται υμνογράφος μπορούσε να είναι διαφορετικό πρόσωπο από τον μελοποιό.

Την εποχή αυτή, η καλλιέργεια της μουσικής και των γραμμάτων συνέβαινε στους χώρους των ιερών Μονών. Φημισμένες μονές για την παραγωγή διαπρεπών μουσικών ήταν η **Μονή του Αγίου Σάββα**, κοντά στη Βηθλεέμ. Από τη μονή αυτή προέρχονται ο **Ιωάννης ο Δαμασκηνός, ο Κοσμάς ο Μελωδός** κ.ά., και η **Μονή** **Στουδίου** στην Κωνσταντινούπολη

**Η μουσική γραφή**

Από τον 8ο μέχρι τον 12ο αιώνα, έπαψαν να χρησιμοποιούνται και τα τελευταία ίχνη της αρχαίας αλφαβητικής γραφής και εμφανίζεται η εκφωνητική γραφή, όπου σημειώνεται ενδεικτικά η κίνηση της φωνής, με σημάδια που προέρχονται από τα σημεία προσωδίας της ελληνικής γλώσσας (τόνοι και πνεύματα). Αργότερα, τα σημεία αυτά εξελίχθηκαν, πάλι όμως με περιληπτικό χαρακτήρα και τον 12ο αιώνα συστηματοποιήθηκαν.

**Ιωάννης ο Δαμασκηνός**

Ο Ιωάννης ο Δαμασκηνός είναι η μεγαλύτερη, ίσως, φυσιογνωμία στην ιστορία της εκκλησιαστικής μουσικής. Το σπουδαιότερο μουσικό έργο του είναι η **Οκτώηχος**. Η οκτώηχος είναι βίβλος λειτουργική, που περιέχει τις *αναστάσιμες ακολουθίες των Κυριακών*. Ουσιαστικά η Οκτώηχος είναι ένα σύστημα κατάταξης της ανατολικής μουσικής πολυηχίας σε οκτώ ήχους, που οικειοποιήθηκε ο Δαμασκηνός, ανασκευάζοντας την αρχαία ελληνική οκτωηχία. Με το έργο αυτό έδωσε το μέτρο και καθόρισε κανόνα ευταξίας, καθαρίζοντας την πριν από αυτόν μουσική παραγωγή από ανάρμοστα μέλη που είχαν εισχωρήσει στο χώρο της εκκλησιαστικής μουσικής, προτείνοντας –λέγεται- και σημεία γραφής. Συνέγραψε, επίσης, τη **Γραμματική μουσική ή Κανόνιον** και ακολούθησε την **αρχαία**-σε παρακμή τότε-**ελληνική μετρική** στους στίχους των ύμνων του, οι οποίοι θαυμάζονται για τον πλούτο των δογματικών εννοιών τους.

**Λειτουργικό δράμα**

Πρόκειται για τελετές –αναπαραστάσεις, που χαρακτηρίζονται σαν ιερές ακολουθίες με στοιχεία θεάτρου: *λόγο*, *μουσική*, *κίνηση*, *αμφίεση*, *σκηνικό* *χώρο* και *συμβολικά* *αντικείμενα*. Δύο μόνο τέτοιες αναπαραστάσεις είναι γνωστές: η τελετή του «νιπτήρος» και η ακολουθία των «τριών παίδων εν τη καμίνω»

Κοσμική μουσική

Ο Κων/νος ο Πορφυρογέννητος (10ος αι.) στο σύγγραμμα του «Βασίλειος τάξις» δίνει πληροφορίες για τα τραγούδια, τα όργανα και τους χορούς της εποχής. Αναφέρει ότι συχνά με τις φατρίες του Ιπποδρόμου, συνέψαλλαν οι Αγιοαποστολίτες και οι Αγιοσοφίτες ψάλτες τις επευφημίες, τα «**βασιλίκια**», αλλά και τα «**απελατίκια**» άσματα, τραγούδια που υμνούσαν τους απελάτες, αντίστοιχα των νεότερων κλέφτικων ασμάτων.

Οι ψάλτες της εποχής αγαπούσαν την εξωτερική μουσική που άκουγαν στο ιππόδρομο, στις λαϊκές συναθροίσεις και τα θεάματα και συχνά την μιμούνταν για να ευαρεστήσουν το λαό ή τους άρχοντες.

Τα μακρά αφηγηματικά τραγούδια ηρωικού περιεχομένου, τα **ακριτικά**, γνωστά από τον 9ο αι. ήταν , επίσης, ιδιαίτερα αγαπητά.